Projektas

LIETUVOS RESPUBLIKOS SEIMAS

NUTARIMAS

DĖL 2023 METŲ PASKELBIMO AUKŠTAITIJOS METAIS

2021 m. d. Nr.

Vilnius

Lietuvos Respublikos Seimas,

atsižvelgdamas į tai, kad 2023 metais sukanka 700 metų nuo Aukštaitijos žemės vardo pagarsinimo Lietuvos valdovo Gedimino ir Didžiojo kunigaikščio tarybos su Livonijos ordinu sudarytoje taikos ir prekybos sutartyje;

primindamas, kad iš šio regiono yra kilęs pirmasis suvienytos Lietuvos valstybės valdovas Mindaugas ir tai, kad Aukštaitija, kaip Lietuvos karaliaus žemė, minima aprašant dar 1294 metų įvykius Petro Dusburgiečio „Prūsijos žemės kronikoje“;

pripažindamas, kad Aukštaitija yra didžiausias Lietuvos etnografinis regionas, kurio raida tiesiogiai susijusi su Lietuvos valstybingumo įtvirtinimu, žodžiai „Aukštaičių žemė“ net kelis šimtmečius buvo vartojami kaip Lietuvos sinonimas;

akcentuodamas tai, kad Aukštaitija išsiskiria didžiule etnokultūrine įvairove ir unikaliomis per amžius išsaugotomis vertybėmis, tarp kurių ypač pažymėtinos lietuvių polifoninės dainos – sutartinės, įtrauktos į UNESCO Reprezentatyvųjį žmonijos nematerialaus kultūros paveldo sąrašą, nutaria:

1 straipsnis.

Paskelbti 2023 metus Aukštaitijos metais.

2 straipsnis.

Siūlyti Lietuvos Respublikos Vyriausybei:

1) iki 2022 m. gruodžio 1 d. parengti Aukštaitijos metų minėjimo programą ir ją patvirtinti;

2) 2023 metų valstybės biudžete numatyti lėšų Vyriausybės patvirtintai Aukštaitijos metų minėjimo programai įgyvendinti.

Seimo Pirmininkas

Teikia

Seimo nariai	Vidmantas Kanopa

Eugenijus Sabutis

Gintautas Paluckas

Linas Jonauskas

Valdemaras Valkiūnas

Kęstutis Vilkauskas

Liudas Jonaitis